Comença la Visita Pastoral a Canillo (Principat d'Andorra) | Arxiprestat de les Valls d'Andorra
La Visita s'inicià a Soldeu on a la seva arribada, Mons. Vives fou rebut pel Cònsol Major de la Parròquia, Hble. Sr. Josep Mandicó i Calvó i pel Rector de la Parròquia, Mn Ramon Rosell, així com per la Consellera General Mònica Bonell. A l'església de St. Bartomeu tingué lloc l'Eucaristia solemne de Tots Sants on hi assistiren les Autoritats i un bon grup de fidels de Soldeu. En iniciar-se la celebració eucarística, el Rector de Canillo, Mn. Ramon Rosell, va donar la benvinguda a l'Arquebisbe i Copríncep destacant com la Visita Pastoral que iniciava serviria per enfortir els llaços de la comunió i amistat entre els fidels i el Pastor diocesà. Tot seguit, una feligresa de la Parròquia, va declamar a l'Arquebisbe una poesia que havia declamat per primera vegada quan tenia dos anys, a un precedessor seu, en la seva també Visita Pastoral. El Copríncep episcopal va voler agrair la calorosa acollida a Soldeu i va subratllar com Canillo té l'honor de ser la primera Parròquia en l'ordre protocol·lari de les Parròquies del Principat d'Andorra i el seu Cònsol encapaçala l'ordre protocol·lari de tots els Cònsols, i com això havia d'omplir d'alegria i satisfacció els canillencs perquè representaven els millors valors del que anomenem l'andorranitat: l'amor pel Pais i les seves Institucions, la llengua i cultura pròpia i el respecte a la seva idiosincràcia i tradicions.
A continuació, la Visita Pastoral continuà amb la celebració eucarística a la Parròquia de St. Serni de Canillo on el Copríncep episcopal fou rebut pel Cònsol Menor de la Parròquia, Hble. Sr. David Palmitjavila i pels Consellers de Comú Miquel Casal i Rafel Casal a qui el Copríncep pogué saludar abans d'iniciar-se l'Eucaristia. Amb la presència d'ells i d'altres fidels tingué lloc la Missa de Tots Sants on en acabar-se la celebració litúrgica Mn. Rosell va poder ensenyar a l'Arquebisbe la recent restauració d'una capella lateral del temple amb unes pintures trobades, així com les instal·lacions d'uns nous sanitaris a l’entrada de l'església.